Ego Hugo dux Burgundie, Albonii comes, et ego Odo ejusdem ducis filius, recolentes gravamina que ecclesie Eduensi et canonicis intuleramus, in redemptionem animarum nostrarum et pro anniversariis nostris annuatim in eadem ecclesia recolendis, donamus et concedimus predicte ecclesie pro damnis illatis villam nostram que dicitur Ausiacus libere, quitte et absolute in perpetuum possidendam, cum hominibus ejusdem ville et tenementis eorum, casamenta et omnia que a quibuscumque ibidem a nobis prius tenebantur. Concedimus etiam hominibus prenominate ville omnia usualia illa et omnes illas azantias quas prius habebant in villa nostra cum nostri essent, videlicet in nemoribus, in essartis, in planis, in pasturis, in aquis, in foro et nundinis Eduensibus sint quitti et immunes emendo et vendendo sicut prius extiterant et canonico sive canonicis qui prefatam villam ab ecclesia Eduensi habebunt eadem usualia et easdem asancias nihilominus concedimus. Regnaudus quoque viarius Eduensis omnia que in villa illa ad viariam pertinebant, in presentia mei Odonis filii ducis et canonicorum Eduensium omnino quittavit: si autem jus aliquod habet in tenemento duarum sororum scilicet Bardulfe et Cimbursis sororis ejusdem apud villam Ausiaci, canonici post decessum earum rationem super hoc ei exhibebunt. A donatione ista tantum excipimus nemora nostra de Ausiaco, salvis tamen supradictis asanciis: retinuimus etiam nobis in prenominata villa unum solum forestarium ad nemora nostra custodienda, Guillelmum scilicet nepotem Girardi de Rebello cum heredibus suis et tenemento suo ita quod non liceat nobis nec successoribus nostris duo simul instituere forestarios, sed unum tantum post alium de hominibus nostris substituemus. Si vero forestarius aliquod forisfactum de rebus ad villam pertinentibus commiserit, canonici in villa Ausiaci eum justiciabunt. Domus forestarii nisi plana et solita clausura poterit firmari: canonicis vero concessimus ut liceat eis reedificare antiquum municipium cum fossatis et clausuris ligneis et chaufandis et breleschis et aliis ligneis edificiis, ad quorum usum nemora nostra eis indulgemus. Preterea donavimus ecclesie sancti Nazarii et canonicis medietatem piagii quod habemus in nundinis sancti Lazari, sub hac forma quod serviens noster qui ad colligendum piagium institutus fuerit, in initio nundinorum fiduciabit in manu canonici qui habebit nundinas ab ecclesia, quam medietatem tam piagii quam proventuum inde venientium reddet bona fide servienti qui ad colligendum piagium a canonicis cum nostro serviente institutus fuerit. Hanc donationem elemosine nostre, ego Odo filius ducis Burgundie pro patre meo et pro me ipso, missale tenens in manibus, obtuli super altare beati Nazarii et ecclesiam investivi. Quam donationem Alexander frater meus laudavit et concessit. Si quis autem de hac nostra elemosina ecclesiam aut canonicos in aliquo vexare presumpserit, bona fide contra omnes garantiam portare promisimus. Hanc donationem nostram ratam et inconcussam volentes in posterum permanere, presentem cartam sigillorum nostrorum authoritate munivimus et eandem cartam sigillis Eduensis, Lingonensis, Cabilonensis episcoporum et abbatis Cisterciensis roborari fecimus et muniri. Actum in capitulo Eduensi anno ab incarnatione Domini millesimo centesimo nonagesimo. Hujus rei testes sunt ex parte canonicorum: Guido decanus; Robertus cantor; Anselinus Belnensis archidiaconus; Guillelmus abbas sancti Stephani; Girardus senescallus; H. Tuebo canonicus; Gautherius de Yliriaco, Humbertus de Buxolio, Hugo de Castro Canino, Hugo de Ylliciaco, canonici Eduenses; ex parte ducis: Christianus capellanus; Regnaudus de Verneyo; Humbertus de Porta; Seguinus de Castro Canino; Hugo de Verreriis; Bartholomeus de Rebello; Robertus de Tullione ducis camerarius; Regnaudus viarius; Girardus portarius; Libaudus celerarius; Galterus forestarius; H. Porthed; Audo; Gaultherus episcopi celerarius et plures alii.